Χιονοσανίδα σε φωτογραφία του 2008.
Η **χιονοσανίδα** (snowboarding) είναι άθλημα που περιλαμβάνει την κατάβαση με ειδική σανίδα (δεμένη με λουριά στα πόδια του αθλητή) από ένα κεκλιμένο επίπεδο που είναι καλυμμένο με χιόνι. Η ανάπτυξη του αθλήματος επηρεάστηκε από το σέρφινγκ, το πατινάζ με σανίδα (skateboarding) και το σκι. Ξεκίνησε από τις ΗΠΑ, όπου έγινε ιδιαίτερα δημοφιλές από τη δεκαετία του 1970. Το 1998 έγινε ολυμπιακό άθλημα και συμπεριλήφθηκε στους Χειμερινούς Ολυμπιακούς Αγώνες. Το 2008 οι πωλήσεις εξοπλισμού για το άθλημα έφταναν τα 487 εκατ. $. Το πιο κοινό στιλ του αθλήματος είναι το ελεύθερο, που γίνεται σε οποιονδήποτε τύπο εδάφους. Ως αγωνιστικό άθλημα, περιλαμβάνει ακροβατικές φιγούρες (άλματα στον αέρα με κινήσεις χεριών και ποδιών, περιστροφές και τούμπες) συνοδεία μουσικής που επιλέγουν οι ίδιοι οι αθλητές.

Επικινδυνότητα
--------------

Χιονοσανίδα με μπότες.
Στη χιονοσανίδα η θέση των ποδιών είναι πιο άβολη, καθώς το ένα είναι μπροστά στο άλλο σε μια μοναδική σανίδα που ολισθαίνει ανεξέλεγκτα - στην αρχή. Για το λόγο αυτό το άθλημα θεωρείται από πολλούς δυσκολότερο από το σκι. Επιπλέον, σε αντίθεση με το τελευταίο, σε περίπτωση ατυχήματος, οι δέστρες στη χιονοσανίδα δεν λύνονται εύκολα για να απελευθερωθούν τα πόδια του αθλητή. Ο καρπός και ο αστράγαλος είναι τα πιο κοινα σημεία που τραυματίζονται. Κάθε χρόνο αναφέρονται γύρω στα 100.000 κατάγματα του καρπού σε όλο τον κόσμο εξαιτίας της χιονοσανίδας.

Ιστορία
-------

Φάσεις από άλμα με χιονοσανίδα.
Μερικοί θεωρούν ότι η πρώτη χιονοσανίδα εφευρέθηκε από τον Σέρμαν Πόπεν το 1965 και είχε την ονομασία *Snurfer* (συνδυασμός για το Snow Surfer). Η σανίδα snurfer ήταν σχετικά απλή και δεν είχε λουράκια. Ωστόσο, η πολιτεία της Γιούτα ισχυρίζεται ότι οι πρώτες χιονοσανίδες αναπτύχθηκαν και κατασκευάστηκαν στις αρχές της δεκαετίας του 1970. Άλλοι πιστεύουν ότι ο Τζέικ Μπάρτον Κάρπεντερ, ιδρυτής της Burton Snowboards) και/ή ο Τομ Σιμς (ιδρυτής της Sims Snowboards) εφηύραν το άθλημα της χιονοσανίδας. 
To 1979 διεξήχθη στο Χειμερινό Πάρκο Πάντο του Γκραντ Ράπιντς του Μίσιγκαν το πρώτο παγκόσμιο πρωτάθλημα *Snurfing*. Ο Κάρπεντερ σε αυτό το πρωτάθλημα έλαβε μέρος με σανίδα δικής του κατασκευής και παρά τις διαμαρτυρίες των συναθλητών του, επειδή εκείνος διαγωνιζόταν με σανίδα που δεν ήταν τύπου *snurfer*, κέρδισε τον αγώνα σε ειδική κατηγορία, στην οποία συμμετείχε μόνο ο ίδιος. Εκείνος ο αγώνας θεωρείται η απαρχή της αγωνιστικής χιονοσανίδας. Η ολοένα και αυξανόμενη δημοφιλία του οδήγησε στη διεξαγωγή του πρώτου παγκοσμίου πρωταθλήματος στο Τσιρς της Αυστρίας το 1985 (Zürs), ενώ το 1994 ιδρύθηκε η Διεθνής Ένωση Χιονοσανίδας (ISA) με σκοπό να καθοριστούν οι κανονισμοί του αθλήματος παγκοσμίως.

Αγωνίσματα σε Ολυμπιακούς Αγώνες
--------------------------------

Στους Χειμερινούς Ολυμπιακούς Αγώνες το άθλημα περιλαμβάνει τρία αγωνίσματα σε άνδρες και ισάριθμα στις γυναίκες. Αυτά είναι:

* halfpipe (μισός σωλήνας) : διεξάγεται σε ημικυλινδρική πίστα
* Παράλληλο γιγαντιαίο σλάλομ (αναμέτρηση ανά ζευγάρια σε πίστα με πόρτες) και
* Χιονοσανίδα κρος (συνδυασμός ακροβατικών ικανοτήτων και δεξιότητας των καταβάσεων)

Εξωτερικοί σύνδεσμοι
--------------------

* Τύποι χιονοσανίδας
* Ιστορία της χιονοσανίδας Αρχειοθετήθηκε 2010-02-22 στο Wayback Machine.- Ιστότοπος της ΕΟΧ

Παραπομπές
----------

1. ↑  «Λίγα Λόγια για το snowboard? - ski2gr». *www.ski2gr.gr* (στα Αγγλικά). Ανακτήθηκε στις 23 Οκτωβρίου 2017. [*νεκρός σύνδεσμος*]
2. 1 2 3  Marquardt, Katy (29 Σεπτεμβρίου 2008). *King of the Hill in Snowboards*. US News and World Report.
3. 1 2 3 4  Pathfinder[*νεκρός σύνδεσμος*], Τα Ολυμπιακά Αθλήματα, με πληροφορίες από Sport 24
4. ↑  Ελευθεροτυπία, Χιονοσανίδα στα 2,5 χιλιάδες μέτρα, 22-11-2009.
5. ↑  «Κανονισμοί ασφαλείας». Αρχειοθετήθηκε από το πρωτότυπο στις 21 Ιουλίου 2012. Ανακτήθηκε στις 18 Φεβρουαρίου 2010.
6. ↑  «Snowboarding Injuries - Snowboarder's Ankle @ ABC-of-Snowboarding». Αρχειοθετήθηκε από το πρωτότυπο στις 14 Φεβρουαρίου 2010. Ανακτήθηκε στις 18 Φεβρουαρίου 2010.
7. ↑  «Snowboarding Injuries - Wrist Fractures @ ABC-of-Snowboarding». Αρχειοθετήθηκε από το πρωτότυπο στις 17 Ιουλίου 2012. Ανακτήθηκε στις 18 Φεβρουαρίου 2010.
8. ↑  «Αρχειοθετημένο αντίγραφο», *Grand Rapids Press* (Grand Rapids, Michigan): B1–B2, 2008-01-15, ανακτήθηκε στις 2019-09-30
9. ↑   «main page». *Pando website*. Ανακτήθηκε στις 16 Ιανουαρίου 2008.

Βιβλιογραφία
------------

* Hart, Lowell (1997). The Snowboard Book: A Guide for All Boarders. W.W. Norton & Company. ISBN 0-393-31692-0